TURKIYALIK TALABALARNI O‘ZBEKISTONDA O‘QITISh TO‘G‘RISIDA

O‘zbekiston Respublikasi bilan Turkiya Respublikasi o‘rtasida fan, madaniyat, ta’lim, sog‘liqni saqlash, sport va turizm sohasida o‘zaro hamkorlik to‘g‘risidagi hukumatlararo bitimni, shuningdek Vazirlar Mahkamasining “O‘zbekiston Respublikasi bilan Turkiya Respublikasi o‘rtasida kadrlar tayyorlash sohasidagi ahdlashuvlarni amalga oshirish chora-tadbirlari to‘g‘risida”gi 1992-yil 7-apreldagi 178-son qarorini amalga oshirish maqsadida Vazirlar Mahkamasi qaror qiladi:
 1. Oliy va o‘rta maxsus ta’lim vazirligining 103 nafar turkiyalik talabalarni ular tanlagan ixtisos bo‘yicha O‘zbekiston Respublikasi hisobiga oliy o‘quv yurtlarida o‘qitish to‘g‘risidagi taklifi qabul qilinsin.
 2. O‘zbekiston Respublikasi Oliy va o‘rta maxsus ta’lim vazirligi:
 Turkiya Respublikasidan kelgan talabalarni 1992-1993 o‘quv yilida Toshkent davlat universiteti va Toshkent davlat texnika universiteti tayyorlov fakultetlarida o‘qitishni tashkil etsin, shuningdek ularning yashashi va o‘qishi bilan bog‘liq bo‘lgan tadbirlarning bajarilishini ta’minlasin;
 Turkiya Respublikasidan kelgan talabalarning yashashi (kiyim-kechak, ovqat bilan ta’minlash, stipendiya to‘lash) va o‘qishini tashkil etish bilan bog‘liq xarajatlar O‘zbekiston Respublikasi budjeti mablag‘lari hisobiga amalga oshirilsin.
 3. O‘zbekiston Respublikasi Oliy va o‘rta maxsus ta’lim vazirligi:
 O‘zbekiston yengil sanoat tovarlari ishlab chiqarish davlat uyushmasi va O‘zbekiston “Savdo” davlat-aksionerlik uyushmasi bilan birgalikda bir oy muddat ichida turkiyalik talabalarni O‘zbekiston Respublikasining iqlim sharoitlariga mos kiyim-kechaklar bilan ta’minlash masalasini ko‘rib chiqsin va hal etsin;
 O‘zbekiston Respublikasi Aloqa vazirligi bilan birgalikda bir oy muddat ichida turkiyalik talabalarni imtiyozli tariflar bo‘yicha pochta va telefon xizmatlari bilan ta’minlash to‘g‘risidagi nizomni ishlab chiqsin va O‘zbekiston Respublikasi Vazirlar Mahkamasiga tasdiqlash uchun taqdim etsin.
 4. O‘zbekiston Respublikasi Oliy va o‘rta maxsus ta’lim vazirligi, “O‘zbekturizm” milliy kompaniyasi, Samarqand, Buxoro, Xorazm viloyatlari hokimliklari turkiyalik talabalarni o‘zbek xalqining tarixiy va madaniy, milliy urf-odatlari va an’analari bilan tanishtirishga doir tadbirlarni amalga oshirsinlar, Samarqand, Buxoro va Xiva shaharlariga bir martalik sayohatlar uyushtirsinlar.
 5. O‘zbekiston Respublikasi Sog‘liqni saqlash vazirligi respublika oliy o‘quv yurtlarida o‘qiyotgan turkiyalik talabalarga va ta’lim tizimida ishlayotgan turkiyalik mutaxassislarga respublika hisobidan tibbiy yordam ko‘rsatish va ularni dori-darmonlar bilan ta’minlash bo‘yicha tegishli chora-tadbirlar ko‘rsin.
 6. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosari o‘rtoq M.Q. Qoraboyev zimmasiga yuklatilsin.